《嘉峪关登筹边楼时宁远查大将军入觐》
清代·方正瑗

金锁严关绝塞开，旅人乘兴上楼台。天山雪影浮空去，瀚海风声卷地来。

揽辔平生微有志，筹边万里愧无才。遥闻戍鼓传呼急，内召将军拔马回。

作者简介：字引除，江南桐城人。康熙庚子举人，官至潼商道。著有《连理山人诗钞》。○引除自高祖廷尉公以下，世传理学，出政当军需络绎时，玉关万里，转饷十年，犹能创建书院，与人讲学，诗其馀事也。然皆古茂纯正，蔚然成一家之言。